Rapport Speċjali Nru 2/2010 “L-effettività tal-iskemi ta’ sostenn għall-Istudji fid-Disinn u l-Kostruzzjoni ta’ Infrastrutturi Ġodda taħt is-Sitt Programm ta’ Qafas għar-Riċerka”





Sommarju eżekuttiv I. L-iskemi ta’ sostenn għall-Istudji fid-Disinn (Design Studies - DS) u l-Kostruzzjoni ta’ Infrastrutturi Ġodda (Construction of New Infrastructures - CNI) jiffurmaw parti mill-politika tal-UE dwar l-iżvilupp ta’ infrastrutturi tar-riċerka fuq livell għoli ta’ dimensjoni Ewropea. Il-kontribuzzjoni għall-proġetti taħt is-sitt Programm ta’ Qafas (FP6) għar-Riċerka (2002-2006) ammontat għal 140 miljun euro. II. Il-verifika eżaminat jekk iż-żewġ skemi kinux ippromwovew l-iżvilupp ta’ netwerk ta’ infrastrutturi tar-riċerka tal-ogħla kwalità u prestazzjoni fl-Ewropa, u l-aqwa użu tagħhom fuq skala Ewropea bbażat fuq il-bżonnijiet espressi mill-komunità tar-riċerka. Il-verifika analizzat b’mod partikolari, jekk l-iskema tad-DS kinitx utli għal dawk li jieħdu d-deċizjonijiet u jekk l-iskema tas-CNI kinitx irriżultat fil-kostruzzjoni ta’ infrastrutturi ġodda. Ingħatat ukoll attenzjoni għall-azzjonijiet meħuda biex jinkoraġġixxu l-użu tal-finanzjament komplementari għall-faċilitajiet tar-riċerka. III. Il-Qorti kkonkludiet li: - l-iskema tad-DS kienet meqjusa b’mod pożittiv mir-rappreżentanti tal-komunità tar-riċerka intervistati, u fl-opinjoni tagħhom din kienet qed tagħti finanzjament bikri waqt l-istadju kritiku għall-iżvilupp tal-infrastruttura u kienet qed tinkoraġġixxi kollaborazzjoni fost il-kompetituri futuri fil-qasam Ewropew tar-riċerka; - is-sostenn tal-Komunità għall-kostruzzjoni ta’ infrastrutturi ġodda kellu impatt limitat fuq it-tfaċċar ta’ netwerk ta’ faċilitajiet tar-riċerka fl-Ewropa. L-iskema tas-CNI ftit kellha effett katalistiku u, għalkemm il-pagament tas-sostenn tas-CNI wassal għal xi titjib tekniku tal-proġetti tal-investiment ikkonċernati, il-biċċa l-kbira tal-proġetti mogħtija sostenn setgħu, kieku jitkomplew bi jew mingħajr is-sostenn Komunitarju; u - is-servizzi tal-Kummissjoni ma ppromwovewx b’mod attiv l-użu tas-sorsi differenti disponibbli tal-finanzjament għall-infrastrutturi tar-riċerka fl-Ewropa minkejja li huma mbuttaw użu bħal dan f’diversi pronunċji uffiċjali. IV. Il-Qorti tirrakkomanda li l-Kummissjoni għandha tikkunsidra mill-ġdid jekk il-proġetti tas-CNI għandhomx ikunu ffinanzjati mill-baġit tar-riċerka meta wieħed jikkunsidra s-sejbiet dwar il-valur miżjud Ewropew. Barra minn hekk, l-objettivi tal-iskema għandhom ikunu ċari u realistiċi. Il-Kummissjoni għandha tikkunsidra dak li jrid jinkiseb permezz tal-użu tas-sorsi tal-finanzjament komplementari u jekk hija temmen li jistgħu jinkisbu sinerġiji sabiex isir użu aħjar mill-fondi tal-UE, hija għandha tieħu l-azzjonijiet neċessarji. Introduzzjoni 1. Dan ir-rapport ikopri n-nefqa tal-UE fuq l-iskemi ta’sostenn għall-Istudji fid-Disinn (DS) u l-Kostruzzjoni ta’ Infrastrutturi Ġodda (CNI) taħt il-qasam ta’ attività tal-Infrastrutturi tar-Riċerka (RI) tas-sitt Programm ta’ Qafas (FP 6) għar-Riċerka (2002-2006). 2. It-terminu "infrastrutturi tar-riċerka" jirreferi għal faċilitajiet u riżorsi li jipprovdu servizzi essenzjali lill-komunità tar-riċerka fl-oqsma akkademiċi u/jew industrijali. L-infrastruttura tista’ tieħu l-forma ta’ riżors uniku f’post uniku, netwerk ta’ riżorsi distribwiti jew tista’ tkun anke "virtwali", bis-servizz li qiegħed jiġi mogħti elettronikament [1]. Il-baġit tar-riċerka tal-UE jikkofinanzja l-infrastrutturi tar-riċerka 3. L-attivitajiet tar-Riċerka Komunitarja u l-Iżvilupp Teknoloġiku (RTD) sa mill-1984 ġew iffinanzjati permezz ta’ programmi ta’ qafas multinazzjonali, li jistabbilixxu l-objettivi xjentifiċi u tekonoloġiċi li jridu jiġu segwiti għal perjodu ta’ programmar. Sostenn speċifiku għall-faċilitajiet tar-riċerka beda mat-tieni Programm ta’ Qafas (FP2) (1987-1991). Il-mira tal-bidu kienet it-titjib tal-aċċess tal-komunità xjentifika għall-infrastrutturi tar-riċerka nazzjonali imma din ġiet sussegwentement imwessgħa biex tinkludi wkoll sostenn għal netwerks ta’ koperazzjoni u għal attivitajiet ta' riċerka biex jitjiebu l-kwalità u l-kwantità tas-servizzi mogħtija mill-infrastrutturi u kif ukoll għall-iżvilupp ta’ tagħmir ġdid xjentifiku [2]. Is-sostenn finanzjarju żdied b’mod konsiderevoli mill-FP2 ’l hawn (ara l-Istampa 1). Stampa 1 In-nefqa fuq il-programmi tal-Infrastrutturi tar-Riċerka +++++ TIFF +++++ Sors: Il-Kummissjoni Ewropea. 4. L-objettiv ġenerali taż-żona tal-attività tar-RI tal-FP6 kien il-promozzjoni tal-iżvilupp fl-Ewropa ta’ netwerk ta’ infrastrutturi ta’ riċerka tal-aqwa kwalità u prestazzjoni. Dan kellu jkun ibbażat fuq il-bżonnijiet espressi mill-Komunità tar-riċerka u jirriżulta fil-ħolqien ta’ Valur Ewropew Miżjud permezz tal-estensjoni tal-użu ta’ infrastrutturi bħal dawn madwar l-Ewropa. 5. Skont analiżi tal-Kummissjoni li twettqet fl-2000 l-iżvilupp ta’ faċilitajiet tar-riċerka l-aktar aġġornati fl-Ewropa ġie ostakolat minn: - nuqqas ta’ mekkaniżmi koordinati għall-valutazzjoni tal-bżonnijiet u għall-istabbiliment tal-prijoritajiet madwar il-pajjiżi u d-dixxiplini; - nuqqas ta’ pożizzjoni Ewropea koerenti dwar il-parteċipazzjoni fi proġetti ta’ skala mondjali; - id-diffikultà li jiġu stabbiliti ftehimiet multinazzjonali tal-finanzjament; - ostakoli għall-aċċess transnazzjonali għal faċilitajiet; u - livell baxx ta’ koordinazzjoni fost l-operaturi tal-infrastruttura u n-nuqqas konsegwenti ta’ massa kritika fl-iżvilupp teknoloġiku relatat mal-infrastrutturi [3]. 6. Biex tgħin fis-soluzzjoni ta’ diffikultajiet magħrufa fl-istabbiliment ta’ faċilitajiet tar-riċerka ġodda, għall-FP6 l-Kummissjoni pproponiet approċċ iċċentrat fuq is-sostenn għall-faċilitajiet ta’ skala kbira fl-Ewropa. Ġew identifikati ħames skemi ta’ sostenn li jkopru: - L-Aċċess Transnazzjonali, - L-Attivitajiet li Jintegraw, - L-Iżvilupp tan-Netwerk tal-Komunikazzjoni, - L-Istudji fid-Disinn, - Il-Kostruzzjoni ta’ Infrastrutturi Ġodda. 7. Għall-FP6, baġit ta’ 140 miljun mis-715-il miljun euro disponibbli għas-sostenn tal-infrastruttura ġie allokat għall-iskemi ta’ sostenn tad-DS u tas-CNI (ara l-ħarsa ġenerali fl-Istampa 2). L-Istampa 2 L-iskemi tal-"Istudji fid-Disinn" u tal-"Kostruzzjoni ta’ Infrastrutturi Ġodda" fl-FP6 +++++ TIFF +++++ L-Istudji fid-Disinn 8. Il-proġetti tal-istudji fid-disinn huma maħsuba biex jittestjaw il-fattibilità tal-faċilitajiet ta’ riċerka futura potenzjali (inkluż l-iżvilupp ta’ tagħmir ġdid). L-iskema tad-DS kellha ssostni l-istudji tal-fattibilità u x-xogħol tekniku preparatorju għall-infrastrutturi ġodda li kellu jkollhom dimensjoni u interess Ewropej ċari. Seta’ jingħata sostenn ukoll lill-faċilitajiet b’relevanza dinjija li jinsabu ’l barra mill-Ewropa imma li l-organizzazzjonijiet Ewropej kellhom l-intenzjoni li jipparteċipaw fihom. 9. Il-proġetti tad-DS ivverifikati mill-Qorti (ara l-Anness I) jittrattaw fuq suġġetti bħalma huma s-sorsi tad-dawl bl-elettron liberu, aċċelleraturi/colliders, teleskopji ottiċi u infrared kbar u l-kostruzzjoni ta’ ċentri tal-akwakultura. Eżempju ta’ studju fid-disinn jinstab fil-Kaxxa 1. Kaxxa 1 Il-proġett SKADS Wieħed mill-objettivi tal-"iSquare Kilometre Array Design Study" (SKADS) (tal-Istudju fid-Disinn dwar is-Sensiela tal-Kilometru Kwadru) kien li tiġi żviluppata teknoloġija kosteffettiva għall-astronomija bir-radju fil-futur. L-ammont totali tas-sostenn finanzjarju tal-UE kien ta’ 10,4 miljun euro, madwar terz tan-nefqa totali tal-proġett. Il-kuntrattur tal-għotja, il-konsorzju SKADS, kien magħmul minn 26 parteċipant minn disa’ Stati Membri, l-Afrika t’Isfel, il-Kanada, l-Awstralja u r-Russja. Dan l-istudju fid-disinn ikkonferma li l-iSquare Kilometre Array (SKA) (is-Sensiela tal-Kilometru Kwadru), teleskopju radju ġgantesk distribwit fuq diversi kontinenti, seta’ jinbena bl-użu ta’ strutturi aktar sempliċi u irħas milli l-mijiet ta’ antenni f’forma ta’ dixx konvenzjonali oriġinarjament prevvisti. Sussegwentement il-proġett SKA kien inkluż fil-"European Roadmap for Research Infrastructures" (Pjan Direzzjonali Ewropew għar-Riċerka tal-Infrastrutturi) (ara l-paragrafi 16 u 17). Il-Fażi 1 tal-kostruzzjoni tagħha hija ppjanata għall-2012-2016. Kostruzzjoni ta’ Infrastrutturi Ġodda 10. L-objettiv tal-iskema CNI kien li jsostni l-iżvilupp ta’ infrastrutturi ġodda jew imtejba. Simili għall-Istudji fid-Disinn, sostenn seta’ wkoll jingħata lill-faċilitajiet ta’ relevanza dinjija li jinstabu ’l barra mill-Ewropa imma li l-organizzazzjonijiet Ewropej kellhom l-intenzjoni li jipparteċipaw fihom. Proġetti eliġibbli setgħu jkunu binjiet tradizzjonali imma setgħu jinkludu wkoll pereżempju sistema ta’ antenni fid-deżert ta’ Atacama fiċ-Ċili jew infrastruttura virtwali, bħalma huwa l-arkivju diġitalizzat distribwit biex itejjeb ir-riċerka lingwistika (ara l-Anness II għall-proġetti CNI vverifikati). Eżempju ta’ proġett CNI huwa mogħti fil-Kaxxa 2. Kaxxa 2 Il-proġett CeMaCE It-Tjärnö Marine Biological Laboratory (TMBL) (il-Laboratorju tal-Bijoloġija Marina ta’ Tjärnö) huwa stazzjon tal-qasam tal-bijoloġija marina fl-Isvezja. Flimkien mal- Akademiska Hus, il-proprjetarju prinċipali Svediż tal-proprjetà universitarja, it-TMBL qiegħed jibni s-Centre for Marine Chemical Ecology (CeMaCE) (iċ-Ċentru tal-Ekoloġija Kimika Marina). Din il-faċilità multidixxiplinarja se tforni lir-riċerkaturi Ewropej b’aċċess għal laboratorji, tagħmir u għarfien xjentifiku. Iċ-Ċentru, b’aċċess dirett għall-baħar mill-ixtut tal-fjord Koster, jintegra l-bijoloġija molekulari, il-bijoloġija ekoloġika u evoluzzjonarja - taħlita li għandha tipprovdi approċċ innovattiv għall-kimika ekoloġika marina. Is-sostenn finanzjarju Ewropew għal dan il-proġett, li ammonta għal aktar minn 900000 euro, prinċipalment intuża għall-kostruzzjoni ta’ ekotron marin - faċilità li toffri kundizzjonijiet esperimentali ekoloġikament relevanti bil-kontroll ta’ diversi fatturi ambjentali - u li tikkontribwixxi għall-ħolqien ta’ laboratorji ekoloġiċi marini. In-nefqiet totali tal-proġett ammontaw għal 9 miljun euro. Għażla tal-proġetti 11. Proġetti tad-DS u CNI taħt l-FP6 ġew magħżula wara sejħa għall-proposti ppubblikata f’Novembru 2003 [4]. Ir-rata massima tal-kofinanzjament għall-proġetti tad-DS u tas-CNI taħt l-FP6 kienet ta’ 50 % u 10 % rispettivament. Is-sejħa kienet miftuħa għal proġetti f’kull qasam tax-xjenza u tat-teknoloġija u l-Kummissjoni rċeviet 121 proposta, li t-total tagħhom jammonta għal 387 miljun euro. Minħabba li l-Kummissjoni, bi qbil mal-Kumitat tal-Programm iffurmat mir-rappreżentanti tal-Istati Membri u l-Istati Assoċjati, ikkunsidrat li ħafna proposti tajbin kienu ħa jiġu esklużi kieku l-baġit indikattiv ta’ 70 miljun euro [5] tas-sejħa nżamm, hija żiedet il-baġit għal għal din is-sejħa, għal 140 miljun euro. 12. Il-proposti tal-proġett ġew evalwati minn panel multidixxiplinarju ta’ 62 espert indipendenti skont erba’ kriterji: - valur miżjud Ewropew; - eċċellenza xjentifika u teknoloġika; - relevanza għall-objettivi tal-iskema; u - kwalità tat-tmexxija. 13. Sebgħa u sebgħin proġett ġew iġġudikati li huma ta’ standard xieraq u tletin proġett irċevew sostenn finanzjarju, bi 92 miljun euro mogħtija għal 19-il Studju fid-Disinn u 48 miljun euro għal disa’ proġetti tas-CNI [6]. Il-faċilitajiet tar-riċerka jistgħu jiġu kofinanzjati wkoll mill-Fondi Strutturali 14. Barra mill-finanzjament mill-baġit tar-riċerka ġestit mill-Kummissjoni, taħt id-diversi Programmi ta’ Qafas, l-iżvilupp tal-faċilitajiet tar-riċerka jistgħu jiġu ffinanzjati wkoll permezz tal-Fondi Strutturali tal-UE li huma ffinanzjati mill-baġit tal-UE imma ġestiti mill-Istati Membri. Bħala sors ta’ finanzjament potenzjali, it-3 biljun euro disponibbli taħt il-qasam tal-"Infrastruttura tar-Riċerka, Żvilupp Tekonoloġiku u Innovazzjoni (Research, Technological Development and Innovation)(RTDI)" tal-Fondi Strutturali għall-perjodu tal-2000-2006 kien akbar b’mod sinifikanti mis-715-il miljun euro allokati għall-infrastrutturi tar-riċerka taħt l-FP6. L-Istampa 3 tippreżenta l-ammonti involuti u r-rati massimi tal-kofinanzjament relevanti għad-diversi sorsi ta’ finanzjament. Stampa 3 Fondi Strutturali u l-programmi ta’ qafas tal-RTD – paragun | FP6 | SF 2000-2006 | FP7 | SF 2007-2013 | Perjodu ta’ programmar | 2002-2006 | 2000-2006 | 2007-2013 | 2007-2013 | Baġit għall-RTDI (miljun euro) | 17883 | 38815 | 53272 | 49744 | Baġit għall-infrastrutturi tal-RTDI (miljun euro) | 715 | 3128 | 1715 | 9758 | Eliġibilità | L-UE u Pajjiżi Assoċjati | Objettiv 1: 2412 Objettiv 2: 681 Inizjattiva tal-Unjoni: 35 | L-UE u Pajjiżi Assoċjati | Reġjuni ta’ konverġenza: 7363 Kompetittività reġjonali u reġjuni ta’ impjieg: 2247 Koperazzjoni territorjali Ewropea: 148 | Rati massimi ta’ kofinanzjament | DS: 50 % CNI: 10 % | Objettiv 1: 75 % - 85 % Objettivi oħra: 50 % | DS: 50 % CNI: 3-6 miljun euro kull proġett | Reġjuni ta’ konverġenza: 75 % - 85 % Kompetittività reġjonali u reġjuni ta’ impjieg: 50 % - 85 % Koperazzjoni territorjali Ewropea: 75 % - 85 % | Xi bidliet fl-approċċ tal-Kummissjoni għall-FP7 15. Is-seba’ Programm ta’ Qafas (FP7) [7] (2007-2013), jintroduċi xi bidliet fil-qasam tal-Infrastrutturi tar-Riċerka meta mqabbel mal-FP6. L-approċċ adottat għall-iskema tad-DS ġeneralment baqa’ l-istess imma saru bidliet fl-iskema tas-CNI fil-qasam tal-għażla tal-proġetti u kien hemm ukoll xaqliba fl-enfasi tal-finanzjament mill-fażi tal-kostruzzjoni għal dik preparatorja. 16. Għall-għażla tal-proġetti, l-approċċ tal-FP7 huwa aktar "minn fuq għal isfel" u l-proġetti magħżula għas-sostenn huma dawk prinċipalment inklużi fil-"Pjan direzzjonali Ewropew għall-infrastrutturi ġodda tar-riċerka". Din hija lista ppreparata mill-Forum tal-Istrateġija Ewropea dwar l-Infrastrutturi tar-Riċerka (European Strategy Forum on Research Infrastructures) (ESFRI). 17. L-ESFRI huwa forum li l-għan tiegħu huwa li jipprovdi approċċ koerenti għall-għemil tal-politika tar-riċerka fl-Ewropa u huwa ffurmat minn nies appuntati mill-Ministri responsabbli għar-riċerka fl-Istati Membri u l-Istati Assoċjati u rappreżentant tal-Kummissjoni. Il-"Pjan Direzzjonali" jistabbilixxi l-bżonnijiet xjentifiċi fil-qasam tar-riċerka tal-infrastrutturi fl-Ewropa għal perjodu ta’ 10-20 sena u jidentifika proġetti kkunsidrati vitali għall-iżvilupp tax-xjenza u tal-innovazzjoni fl-Ewropa. L-ambitu u l-approċċ tal-verifika 18. L-iskop tal-verifika kien li jiġu vvalutati l-iskemi tal-finanzjament tas-CNI u tad-DS u l-kontribuzzjoni tagħhom għall-kisba tal-objettivi tal-attività RI matul il-perjodu tal-FP6 (2002-2006). 19. Il-verifika għamlet dan permezz tal-mistoqsijiet segwenti: a) L-iskema tal-Istudji fid-Disinn irriżultat fi studji dwar il-fattibilità u f’xogħol preparatorju li kienu utli għal dawk li jieħdu d-deċiżjonijiet fil-ħolqien ta’ infrastrutturi tar-riċerka ġodda? b) L-iskema tas-CNI ikkatalizzat il-kostruzzjoni ta’ infrastrutturi ġodda b’mod effettiv? c) Il-Kummissjoni ħadet azzjoni biex tippromwovi l-użu ta’ finanzjament komplementari, hekk kif inkluż fid-deċiżjoni tal-FP6, fi ħdan l-iskemi tad-DS u tas-CNI? 20. Il-verifika involviet: - analiżi tal-bażi legali taż-żona tar-RI u speċifikament l-istabbiliment tal-iskemi tad-DS u tas-CNI; - reviżjoni tal-għażla tal-proġetti u l-proċeduri ta’ sorveljanza (inkluż ir-rapporti kollha ta’ evalwazzjoni); - intervisti mal-persunal tal-Kummissjoni u mar-rappreżentanti tal-organizzazzjonijiet prinċipali Ewropej tar-riċerka u mal-ministeri tar-riċerka fi tmien Stati Membri (il-Belġju, ir-Repubblika Ċeka, il-Ġermanja, l-Italja, il-Pajjiżi l-Baxxi, il-Polonja, l-Isvezja u r-Renju Unit); - verifika fuq il-post ta’ kampjun ta’ 19-il Studju fid-Disinn u d-disa’ proġetti tas-CNI kollha; u - stħarriġ online tal-applikanti li ma kellhomx suċċess kollha. Il-perjodu vverifikat kien dak tal-FP6 (2002 sa 2006). Il-proġetti vverifikati huma elenkati fl-Anness IuII. Osservazzjonijiet L-iskema tal-Istudji fid-Disinn Objettivi li nkisbu prinċipalment 21. L-objettiv tal-iskema tal-Istudji fid-Disinn kien li jikkontribwixxi għall-istudji dwar il-fattibilità u x-xogħol tekniku preparatorju għall-infrastrutturi ġodda b’dimensjoni Ewropea ċara. Il-Qorti qieset li l-iskema rnexxiet meta: - il-finanzjament tal-UE ffaċilita studji li, fil-perjodu medju għal dak fit-tul, irriżultaw fit-titjib ta’ netwerk ta’ faċilitajiet tar-riċerka ta’ dimensjoni Ewropea u; - l-istudji ta’ kofinanzjament urew valur miżjud Ewropew. 22. Wara li twettqu diversi intervisti tal-verifika, il-Qorti nnutat li l-parteċipanti ġeneralment kellhom opinjoni pożittiva tal-iskema tal-Istudji fid-Disinn u fl-opinjoni tagħhom l-eżistenza ta’ "L-Istudju fid-Disinn" irriżultat f’livell ogħla ta’ għarfien u sostenn min-naħa ta’ dawk li jieħdu d-deċiżjonijiet nazzjonali. Il-biċċa l-kbira tal-proġetti ġew sussegwentement inklużi fil-lista tal-ESFRI (ara l-paragrafi 16 u 17), u b’hekk il-probabilità ta’ kostruzzjoni żdiedet (ara l-Istampa 4). Stampa 4 Żvilupp tad-disa’ proġetti tad-DS Ivverifikati mill-Qorti +++++ TIFF +++++ 23. Matul l-intervisti, il-koordinaturi tal-proġett u r-rappreżentanti tal-Istati Membri wkoll iddikjaraw li s-sostenn tal-Komunità għall-Istudji fid-Disinn kien ta’ importanza fit-tnaqqis tad-differenza bejn l-elaborazzjoni ta’ idea u l-implimentazzjoni attwali ta’ proġett. Is-sostenn kien ta opportunità lix-xjentisti biex juru u jaħdmu l-proposti tagħhom b’mod strutturat. Ħafna mill-koordinaturi tal-proġetti kellhom ukoll l-opinjoni li l-possibilità għal numru ta’ istituzzjonijiet li jikkollaboraw flimkien f’intrapriżi konġunti kienet aspett prezzjuż u vallapena ta’ din l-iskema ta’ sostenn. Il-Kaxxa 3 fiha eżempju ta’ koperazzjoni bejn istituzzjonijiet kbar Ewropej tar-riċerka li f’sitwazzjoni differenti kieku kienu jkunu kompetituri. 24. Il-benefiċjarji u r-rappreżentanti tal-organizzazzjonijiet tar-riċerka qalu li, il-fażi tad-disinn ta’ proġett ta’ infrastruttura hija l-aktar waħda diffiċli meta wieħed ikun irid jikseb il-fondi. Dan huwa speċjalment il-każ meta koperazzjoni internazzjonali hija neċessarja. L-iskema tad-DS, b’involviment finanzjarju tal-Kummissjoni ta’ kważi 50 % tan-nefqa totali, għalhekk kienet ikkunsidrata importanti minn dawk li ġew intervistati minħabba li pprovdiet qafas għall-iżvilupp ta’ proġetti Ewropej ta’ skala kbira. Skont dawk li ġew intervistati l-kollaborazzjoni pan-Ewropea hija diffiċli biex tkun stabbilita permezz ta’ mekkaniżmi li għandhom aktar enfasi fuq il-programmi nazzjonali jew reġjonali. Kaxxa 3 Il-proġett EUROFEL L-Istudju fid-Disinn EUROFEL kien sforz konġunt bejn 16-il istituzzjoni Ewropea tar-riċerka biex jippreparaw għall-kostruzzjoni ta’ sorsi tad-dawl bil-lejżer li huma ħielsa mill-elettroni għall-ġenerazzjoni li jmiss (next-generation of free-electron laser light sources), li riedu jinbnew bħala infrastruttua distribwita f’seba’ ċentri Ewropej. Oriġinarjament, kien hemm seba’ proġetti differenti jikkompetu għall-kostruzzjoni tal-lejżers bl-elettroni ħielsa f’ħames pajjiżi Ewropej. Iżda l-Kummissjoni tat parir lill-istituzzjonijiet individwali biex jippreżentaw proposta konġunta biex b’hekk itejbu l-kollaborazzjoni Ewropea fil-qasam. Għal xi parteċipanti l-benefiċċju prinċipali tal-proġett kien il-kollaborazzjoni ta’ istituzzjonijiet differenti, li normalment ikunu qed jikkompetu kontra xulxin. Is-suċċess tal-Istudju fid-Disinn jista’ jitkejjel mill-inklużjoni tal-proġett ta’ kostruzzjoni fil-"Pjan Direzzjonali għall-Infrastrutturi tar-Riċerka" u huwa ppjanat li jinbena fit-8 sat-12-il sena li jmiss. Il-Kostruzzjoni tal-iskema ta’ Infrastrutturi Ġodda (CNI) L-effett katalistiku u l-valur miżjud Ewropew 25. Il-kriterji għall-pagament tal-Fondi tal-UE taħt il-Kostruzzjoni tal-iskema ta’ Infrastrutturi Ġodda (CNI) mhumiex speċifiċi biżżejjed. Id-Deċiżjoni tal-Kunsill 2002/835/KE [8] tistipola li l-iskema kellha tipprovdi l-finanzjament minimu neċessarju biex tikkatalizza l-attività, bil-biċċa l-kbira tan-nefqa tal-kostruzzjoni u operattiva assigurata minn sorsi nazzjonali jew oħrajn ta’ finanzjament. Katalist huwa xi ħaġa li taċċellera jew tippromwovi reazzjoni jew proċess. Fil-fehma tal-Qorti, dan jimplika li l-pagament tal-finanzjament tas-CNI għandu jirriżulta fi twettiq ta’ proġetti li f’sitwazzjoni differenti ma kinux isiru. 26. Id-Deċiżjoni 2002/835/KE tkompli tgħid li l-finanzjament għandu jingħata fuq il-bażi ta’ ġustifikazzjoni dettaljata bbażata fuq il-valur miżjud Ewropew. Il-programm ta’ ħidma tal-Kummissjoni tal-2002-2003 għall-FP6 jinterpreta li r-rekwiżit tal-eliġibilità tas-CNI qiegħed jgħid li s-sostenn tas-CNI għandu jkun disponibbli fejn sostenn bħal dan jista’ jkollu effett katalistiku kritiku fir-rigward tal-valur miżjud Ewropew. Dan jista’ jintwera, hekk kif imsemmi fil-programm ta’ xogħol f’termini ta’ attrazzjoni mtejba, u/jew servizzi mtejba għall-komunità tar-riċerka fl-Ewropa, permezz ta': - aċċessibilità usa’ tal-infrastruttura proposta, - teknoloġija aktar avvanzata, - adattabilità aktar flessibbli għall-istudji interdixxiplinarji, - konnettività aħjar għall-komunità tar-riċerka. 27. Il-Qorti eżaminat il-proġetti tas-CNI kollha u kkunsidrat kif il-Kummissjoni kienet applikat ir-rekwiżiti tal-eliġibilità msemmija hawn fuq stabbiliti fid-Deċiżjoni 2002/835/KE u elaborati fil-programm ta’ ħidma tal-2002-2003 tal-Kummissjoni. 28. Fil-kwistjoni importanti tal-aċċess ta’ riċerkaturi Ewropej għall-infrastrutturi, il-Qorti sabet li l-finanzjament tal-Kummissjoni ffoka fuq il-finanzjament tal-kostruzzjoni jew ix-xiri ta’ tagħmir mingħajr ma ġie assigurat b’mod suffiċjenti aċċess għar-riċerkaturi. Effett katalastiku żgħir… 29. Sabiex tivvaluta jekk is-sostenn tal-Kostruzzjoni ta’ Infastrutturi Ġodda (CNI) kellux effett katalistiku l-Qorti eżaminat: - ir-relazzjoni bejn id-data tal-bidu tal-proġetti u d-data meta l-kuntratti mal-UE ġew iffirmati li, kieku, tindika l-importanza tal-finanzjament għat-twettiq tal-proġett; - jekk id-deċiżjoni tal-għotja jew tar-rifjut tal-finanzjament għall-proġetti kinitx determinanti fuq it-twettiq jew it tkomplija tal-proġett; u - il-perċezzjonijiet tal-partijiet interessati prinċipali fir-rigward ta’ safejn l-investiment tal-UE serva bħala katalist għal investimenti oħra fi proġetti. Stampa 5 L-iskeda taż-żmien mill-bidu tal-proġett sal-iffirmar tal-kuntratt +++++ TIFF +++++ 30. Il-verifika tal-Qorti sabet li sebgħa mid-disa’ proġetti tas-CNI kellhom data tal-bidu li tippreċedi d-dati tad-deċiżjonijiet relevanti tal-Kummissjoni u l-iffirmar sussegwenti tal-kuntratti. (ara l-Istampa 5). It-tmien proġett beda wara d-deċiżjoni tal-Kummissjoni imma qabel ma l-kuntratt kien ġie ffirmat. 31. Bħal fil-biċċa l-kbira tal-każijiet, il-proġetti kienu diġà nbdew jew kienu fi stadju operazzjonali qabel ma ġew iffirmati l-kuntratti u minħabba li s-sostenn tal-Unjoni għall-proġetti tas-CNI kien limitat għal massimu ta’ 10 % tan-nefqa totali tal-proġett [9], ma kienx hemm evidenza li l-finanzjament tal-UE kien fattur determinanti fid-deċiżjoni jekk il-proġett jitwettaqx jew le (ara l-eżempju fil-Kaxxa 4). 32. Matul l-intervisti, ir-rappreżentanti tal-organizzazzjonijiet tar-riċerka Ewropej u l-ministeri tal-Istati Membri, qalu li l-iskema tas-CNI ma kkatalizzatx l-attivitajiet li għalihom ingħata sostenn minħabba fil-livell baxx ta’ fondi disponibbli u l-fatt, li b’definizzjoni, il-provista ta’ 10 % biss min-nefqa totali tal-proġett hija insuffiċjenti għall-produzzjoni ta’ effett katalistiku. Kaxxa 4 Il-fażi 1 tal-proġett DIRAC Il-mira tal-kostruzzjoni tal-Faċilità Internazzjonali tal-Aċċeleratur (International Accelerator Facility) fiċ-Ċentru tar-Riċerka fuq l-Ion u l-Antiproton ta’ Darmstadt (Darmstadt Ion Research and Antiproton Centre) (DIRAC) f’Darmstadt hija li ttejjeb l-aċċeleraturi eżistenti għal riċerka futura dwar l-oriġini tal-univers. Dan il-proġett, li għandu jiġi kofinanzjat minn 14-il imsieħeb (11-il Stat Membru tal-UE, iċ-Ċina, l-Indja u r-Russja), jinkludi kemm l-infrastruttura l-ġdida (kalamita) kif ukoll titjib fl-infrastruttura eżistenti (aċċeleratur sinkrotron u spektometru). Il-finanzjament tal-UE li ammonta għal 10,4 miljun euro kien intenzjonat li jsostni l-ewwel fażi tal-proġett, li kienet stmata bħala 104 miljun euro. L-investiment totali huwa mistenni li jkun madwar 1,2 biljun euro. Meta l-kuntratt mal-Kummissjoni ġie ffirmat, il-proġett kien diġà beda. 33. Osservazzjoni simili saret fir-Rapport tal-Panel ta’ Evalwazzjoni: L-esperti ħassew li l-finanzjament tal-KE kien qed ikollu impatt ogħla għall-Istudji fid-Disinn meta mqabbel mal-proġetti tal-Kostruzzjoni minħabba li l-kostruzzjoni kienet se ssir xorta waħda u l-benefiċċju tal-10 % għajnuna mill-UE xi drabi ma kienx ċar biżżejjed [10]. 34. Meta rrispondew għall-istħarriġ tal-verifika, disgħa minn għaxar applikanti li ma kellhomx suċċess li rrispondew ikkonfermaw li d-deċiżjoni tal-Kummissjoni dwar il-finanzjament ma kellhiex influwenza sostanzjali fuq jekk il-proġetti jseħħux jew le u ħafna mill-applikanti komplew bil-proġetti tagħhom minkejja li kienu ġew irrifjutati, għalkemm xi drabi bi tnaqqis fl-ambitu (ara l-Istampa 6). 35. Meta domanda simili saret mill-Qorti lill-koordinaturi ta’ proġetti tas-CNI li rnexxew, tlieta minn erbgħa rrispondew li deċiżjoni negattiva mill-Kummissjoni ma kinitx se timpedixxi lill-proġetti tagħhom milli jitkomplew (ara l-Istampa 6 wkoll). Stampa 6 Implimentazzjoni ta’ proposti li rnexxew u dawk li ma kellhomx suċċess Inti xorta komplejt bl-implimentazzjoni tal-proġett minkejja d-deċiżjoni negattiva dwar il-finanzjament tal-KE? | Deċiżjoni negattiva dwar il-finanzjament tal-KE kieku kienet tostakolak milli tkompli timplimenta l-proġett? | +++++ TIFF +++++ +++++ TIFF +++++ | | Stħarriġ tal-proponenti li ma rnexxilhomx | Intervisti mal-koordinaturi tal-proġetti | …imma s-sostenn tas-CNI irriżulta fix-xiri ta’ tagħmir addizzjonali jew aħjar 36. Għalkemm il-finanzjament tal-UE, li żied 10 % fuq in-nefqa tal-proġett miftiehem fuq livell nazzjonali, ftit li xejn kellu effett katalistiku safejn jikkonċerna l-proġetti bħala ħaġa sħiħa, xorta ppermetta x-xiri jew l-iżvilupp ta’ tagħmir adizzjonali li ma kienx prevvist fil-proposta inizjali tal-proġett. Dan il-finanzjament għalhekk ikkomplementa l-finanzjament nazzjonali, u f’dan is-sens, il-finanzjament tal-UE ppermetta li l-infrastrutturi jkollhom aktar teknoloġija jew teknoloġija aħjar. F’xi każijiet iffaċilita wkoll l-użu interdixxiplinarju tal-faċilitajiet. Il-komplementarjetà tal-finanzjament Il-Kummissjoni mbuttat il-finanzjament komplementari iżda ħadet biss azzjoni limitata 37. Hekk kif diġà msemmi fil-paragrafu 14, barra mill-finanzjament tal-infrastrutturi permezz tal-baġit tar-riċerka, is-sostenn Komunitarju jista’ jingħata wkoll mill-Fondi Strutturali b’sostenn għall-politika reġjonali u tal-koeżjoni. Il-BEI jista’ jiffinanzja wkoll proġetti tal-infrastruttura tar-riċerka li għandhom dimensjoni Ewropea. 38. Finanzjament doppju jew il-preżentazzjoni tal-istess oġġett tan-nefqa għal sostenn minn skemi differenti huwa projbit. Il-kofinanzjament ta’ proġett minn mekkaniżmi differenti tal-finanzjament tal-UE rarament huwa possibli minħabba r-regoli speċifiċi dwar il-kofinanzjament għal kull strument. Iżda l-użu komplementari tas-sorsi tal-finanzjament huwa permess. Il-komplementarjetà tal-finanzjament tfisser l-użu ta’ sorsi differenti ta’ finanzjament għal attivitajiet differenti tal-proġett, li jitwettqu b’manjiera relatata jew konsekuttiva [11]. 39. Il-possibilità li jintuża finanzjament komplementari minn sorsi differenti Ewropej ġiet imbuttata f’diversi dokumenti Komunitarji. Fir-rapport tiegħu ta’ Mejju [12], il-Parlament Ewropew inkoraġġixxa ħafna l-użu komplementari tal-finanzjament taħt il-Programm ta’ Qafas tar-Riċerka u politika Komunitarja oħra, b’mod partikolari l-Fondi Strutturali. Il-Komunikazzjoni tal-Kummissjoni "Towards a European Research Area" (Lejn Żona Ewropea tar-Riċerka) [13] ħabbret li, fil-qasam tal-infrastrutturi tar-riċerka, għandu jiġi sfruttat il-potenzjal li jiġu kkumbinati Fondi Strutturali, self mill-BEI u finanzjament tal-FP6. 40. L-użu tal-finanzjament komplementari fir-rigward tal-iskemi tad-DS u tas-CNI kien ittrattat ukoll fid-deċiżjonijiet li jistabbilixxu l-FP6 [14] u fil-programm speċifiku "Structuring the European Research Area" (Strutturar taż-Żona Ewropea tar-Riċerka) [15]. L-Istudji fid-Disinn kellhom isiru abbażi ta’ esplorazzjoni sistematika tal-possibilitajiet tal-kontribuzzjonijiet minn sorsi oħrajn, inkluż il-BEI jew il-Fondi Strutturali għall-finanzjament ta’ dawn l-infrastrutturi. Sostenn mill-iskema tas-CNI jista’ jissupplimenta l-kontribuzzjonijiet mill-BEI jew mill-Fondi Strutturali għall-finanzjament ta’ dawn l-infrastrutturi. L-użu ta’ finanzjament komplementari ssemma wkoll fil-Programm ta’ Ħidma tal-Infrastrutturi tar-Riċerka [16]. 41. Il-mira speċifika sabiex jiġi kkumbinat l-użu ta’ sorsi ta’ finanzjament strutturali, ta’ koeżjoni jew finanzjament ieħor, ma’ finanzjament tar-riċerka, hija biex jintlaħaq il-potenzjal tar-reġjuni ta’ konverġenza tal-UE f’termini ta’ żvilupp industrijali u tar-riċerka. 42. Minkejja li mbuttat l-użu tas-sorsi komplementari tal-finanzjament fid-Deċiżjonijiet u d-dokumenti msemmija hawn fuq, il-kwistjoni ma ġietx attivament indirizzata mill-Kummissjoni matul l-FP6. Ma kien hemm ebda materjal ta’ gwida stabbilit biex jgħin lill-koordinaturi tal-proġett ifittxu sinerġiji potenzjali ta’ finanzjament u fil-fatt ebda proġett tas-CNI ma bbenefika la mill-finanzjament tal-Fondi Strutturali u lanqas mis-self tal-BEI matul il-perjodu. Ħafna mill-applikanti mistħarrġa li ma kellhomx suċċess qalu li huma ma kinux ġew infurmati dwar il-possibilità li jużaw sorsi tal-finanzjament komplementari (ara l-Istampa 7). 43. Ikun hemm ukoll bżonn li jittieħdu passi prattiċi mill-Kummissjoni sabiex tamministra b’mod adegwat l-aspett tal-komplementarjetà eż. kontrolli għall-finanzjament doppju jew kofinanzjament ineliġibbli. Iżda ġie nnutat li: i) id-Direttorati Ġenerali relevanti (RTD u REGIO) ma stabbilewx definizzjoni komuni ta’ "Infrastruttura tar-Riċerka", ii) iż-żewġ Direttorati Ġenerali ma kellhomx il-mezzi biex l-informazzjoni dwar il-proġetti eliġibbli kemm għall-FP6 u kif ukoll għall-Fondi Strutturali tiġi interkonnessa, u iii) skont il-politika ta’ Koeżjoni, ma ġiet żviluppata ebda għodda speċifika jew databases biex iġestu u jikkoordinaw il-komplementarjetà tal-finanzjament. Stampa 7 Informazzjoni dwar il-komplementarjetà tal-finanzjament - riżultati mill-istħarriġ tal-QEA dwar l-applikanti li ma kellhomx suċċess Il-Kummissjoni jew il-Punt ta' Kuntatt Nazzjonali infurmawk dwar il-possibilità li tikkomplementa l-finanzjament tal-programm tal-Infrastrutturi tar-Riċerka ma' sorsi oħra ta' finanzjament tal-UE? +++++ TIFF +++++ Konklużjonijiet u rakkomandazzjonijiet 44. Il-Qorti kkunsidrat li l-iskema tad-DS prinċipalment laħqet l-objettivi tagħha filwaqt li qieset li l-iskema tas-CNI li pprovdiet valur miżjud baxx. L-iskema tad-DS kienet għodda utli għal dawk li jieħdu d-deċiżjonijiet? 45. Ir-rappreżentanti tal-komunità tar-riċerka ġeneralment kienu pożittivi dwar l-iskema tal-Istudji fid-Disinn. L-opinjoni tagħhom kienet li hija tipprovdi opportunità għall-iżvilupp b’mod strutturat ta’ ideat xjentifiċi permezz tal-ittestjar tal-fattibilità ta’ faċilitajiet potenzjali futuri tar-riċerka. Il-possibilità mogħtija lill-istituzzjonijiet differenti biex jikkollaboraw flimkien kienet partikolarment mistennija. Il-proċess għen lil dawk li jieħdu d-deċiżjonijiet biex jidentifikaw liema proġetti kien jixirqilhom sostenn u l-biċċa l-kbira tal-proġetti tad-DS ivverifikati ġew inklużi fil-lista tal-ESFRI. L-iskema tas-CNI ikkatalizzat il-kostruzzjoni ta’ infrastrutturi ġodda? 46. Finanzjament permezz tal-iskema tas-CNI ma kellux effett determinanti fuq l-implimentazzjoni tal-proġetti. Pagament ta’ assistenza tas-CNI ippermetta xi titjib tekniku tal-proġetti ta’ investiment ikkonċernati, bl-akkwist ta’ tagħmir ġdid jew aħjar. Iżda l-iskema tas-CNI ma rriżultatx fil-kostruzzjoni ta’ infrastrutturi ġodda imma pjuttost ipprovdiet finanzjament addizzjonali għal proġetti li, kieku, xorta kienu jibqgħu għaddejjin irrispettivament mill-eżistenza tal-iskema. Ir-Rakkomandazzjoni 1 Il-Kummissjoni għandha tikkunsidra mill-ġdid jekk fi Programmi ta’ Qafas futuri, is-CNI għandhiex tiġi ffinanzjata mill-baġit tar-riċerka minħabba s-sejbiet tal-Qorti dwar il-valur miżjud Ewropew u l-effett katalistiku. Il-Kummissjoni għandha tassigura li l-objettivi tal-iskema huma ddikjarati b’termini li huma ċari għal u li jistgħu jinftiehmu minn kulħadd u għandhom ikunu realistiċi minħabba fil-livell intenzjonat ta’ finanzjament tal-proġett involut. Il-Kummissjoni ħadet azzjoni fuq il-finanzjament komplementari? 47. Minkejja li fid-deċiżjoni tal-FP6 ġiet inkluża l-possibilità ta’ finanzjament tal-proġetti tad-DS u tas-CNI minn sorsi baġitarji tal-UE komplementari, il-Kummissjoni ma ppromwovitx din il-possibilità b’mod attiv u konsegwentement din ma ntużatx. Ir-Rakkomandazzjoni 2 Il-Kummissjoni għandha tiċċara dak li hija qed tfittex li tikseb billi fil-leġiżlazzjoni tinkludi l-possibilità tal-użu komplementari tal-fondi. Hija għandha tikkunsidra l-vantaġġi u l-iżvantaġġi ta’ finanzjament bħal dan u n-nefqa u l-benefiċċji assoċjati. Jekk hija temmen li jistgħu jinkisbu sinerġiji utli billi tikkumbina l-fondi assenjati tal-UE, self tal-BEI u finanzjament nazzjonali, hija għandha tippromwovi b’mod attiv l-użu ta’ sorsi ta’ finanzjament komplementari, filwaqt li tassigura li jiġu stabbiliti kontrolli adegwati sabiex kull użu ħażin ta’ din l-għażla jiġi evitat u osservat. Dan ir-rapport ġie adottat mill-Qorti tal-Awdituri fil-Lussemburgu fil-laqgħa tagħha tal- 5 ta' Mejju 2010. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] "Support for Research Infrastructures in the FP 6 Specific Programme on "Structuring the European Research Area" Work Programme 2002-2003" ("Sostenn għall-Infrastrutturi fil-Programm Speċifiku tal-FP6 dwar "L-Istrutturar taż-Żona Ewropea tar-Riċerka" Programm ta’ Ħidma 2002-2003"), p. 1. [2] Id-deċiżjoni tal-Kunsill 1999/173/KE tal- 25 ta’ Jannar 1999 li tadotta programm speċifiku għar-riċerka u għall-iżvilupp teknoloġiku u dimostrazzjoni fuq it-titjib tal-potenzjal uman tar-riċerka u l-bażi tal-għarfien soċjoekonomiku (19982002) (ĠU L 64, 12.3.1999, p. 105). [3] Ara d-dokument ta’ Ħidma tas-servizzi tal-Kummissjoni "A European Research Area for Infrastructures" (Żona Ewropea tar-Riċerka għall-Infrastrutturi), SEC(2001) 356 tas- 27.2.2001. [4] Sejħa għall-proposti FP6-2003-Infrastrutturi-4. [5] L-evalwaturi nnutaw li l-eċċess tal-applikazzjonijiet għal din is-sejħa kien il-baġit indikattiv għal madwar sitt darbiet (EUR 70 M). Anke fuq il-livell ta’ proposti tajbin ħafna, skont il-marki tal-konsensus, l-eċċess tal-applikazzjonijiet huwa minn darbtejn sa tliet darbiet. Sejħa FP6-2003-Infrastrutturi-4 Rapport tal-Panel, is- 7 ta’ Mejju 2004. [6] Is-sejħa għall-proposti kienet eliġibbli wkoll għal kategorija oħra ta’ proġetti "miżuri li jakkumpanjaw" li mhuwiex is-suġġett ta’ din il-verifika. F’din il-kategorija ġew magħżula żewġ proġetti. [7] Id-Deċiżjoni Nru 1982/2006/KE tal-Parlament Ewropew u tal-Kunsill (ĠU L 412, 30.12.2006, p. 1). [8] ĠU L 294, 29.10.2002, p. 44. [9] Il-klawsola speċjali Nru 34 tas-CNI: "ir-rimborż tan-nefqa għal attivitajiet oħra speċifiċi, imġarrba millkuntratturi li japplikaw ilmudelli ta’ rappurtar tal-ispejjeż tal-FC, tal-FCF jew tal-AC, m’għandux jeċċedi 10 % min-nefqa eliġibbli totali". [10] Azzjoni tal-Infrastrutturi tar-Riċerka – Sejħa FP6-2003-Infrastrutturi-4: Rapport tal-Panel, p. 4. [11] "Competitive European regions through research and innovation. Practical Guide to EU funding opportunities for research and innovation", (Reġjuni Ewropej kompetittivi permezz tar-riċerka u tal-innovazzjoni. Gwida Prattika għall-opportunitajiet talfinanzjament tal-UE għar-riċerka u l-innovazzjoni) Rev. 2 02/12/2008, pp. 12-13. [12] Ir-Rapport dwar ilKomunikazzjoni mill-Kummissjoni "Towards a European research area" (Lejn żona Ewropea tar-riċerka) (COM(2000) 6 – C5-0115/2000 – 2000/2075(COS)). [13] "… għandha tittieħed l-opportunità biex isir negozjar fuq l-assistenza strutturali ppjanata għas-snin 2000 sa 2006 sabiex jiġi eżaminat x’inhu l-aħjar mod biex ikunu kkumbinati proġetti implimentati fi ħdan dan il-qafas (jiġifieri l-Fondi Strutturali) mal-proġetti li jsiru fil-programmi Ewropej". COM(2000) 6, p. 18. [14] Id-Deċiżjoni Nru 1513/2002/KE tal-Parlament Ewropew u tal-Kunsill (ĠU L 232, 29.8.2002, p. 1). [15] Id-Deċiżjoni tal-Kunsill 2002/835/KE tat- 30 ta' Settembru 2002 li tadotta programm speċifiku għar-riċerka, l-iżvilupp teknoloġiku u d-dimostrazzjoni: "Strutturar taż-Żona Ewropea tar-Riċerka" (2002-2006) [16] IlProgramm ta’ Ħidma 2002-2003: Support for Research Infrastructures in the FP6 Specific Programme on "Structuring the European Research Area", l-ewwel aġġornament Ġunju 2003. (Is-Sostenn għall-Infrastrutturi tar-Riċerka fil-Programm Speċifiku tal-FP6 dwar "Strutturar taż-Żona Ewropea tar-Riċerka"). -------------------------------------------------- ANNESS I KISBIET TAL-PROĠETTI TAL-"ISTUDJI FID-DISINN" Klassi | Akronimu tal-proġett | Titlu tal-proġett | Kisbiet prinċipali tal-proġett [1] | Impatt prinċipali tal-finanzjament tal-UE [1] | Prospetti għal kostruzzjoni [1] | Free Electron Lasers (Lejżers bl-Elettroni Ħielsa) | EUROFEL | European FEL Design Study (Studju fid-Disinn FEL Ewropew) | Preparazzjoni tal-kostruzzjoni ta’ sorsi tad-dawl ħielsa mill-elettroni għall-ġenerazzjoni li jmiss. L-impatt tal-proġett huwa prinċipalment tekniku fir-rigward ta’ soluzzjonijiet għall-problemi fl-inġinerija (disinni ta’ komponenti kritiċi). | Koperazzjoni dwar aspetti tekniċi bejn diversi istituzzjonijiet li qed jippreparaw infrastrutturi simili. | Nett tal-infrastrutturi distribwiti, inkluż il-pjan direzzjonali fl-ESFRI. | Other - Accelerators (Oħrajn - Aċċelleraturi) | EUROTeV | European Design Study Towards a Global Linear Collider (Studju fid-Disinn Ewropew Lejn Collider Lineari Globali) | Parteċipazzjoni fi proġett internazzjonali (Sforz Globali ILC (ILC Global Effort)). Ix-xogħol jikkonsisti primarjament f’riċerka fuq sottosistemi tal-collider u kwistjonijiet oħra kritiċi identifikati minn tim internazzjonali tal-evalwazzjoni. | Involviment ta’ diversi organizzazzjonijiet Ewropej fil-konsorzju (il-koordinatur, kieku, jipparteċipa fil-proġett ILC globali anke mingħajr finanzjament tal-UE, għalkemm fuq skala aktar baxxa). | Rapport tad-Disinn Tekniku tal-proġett globali huwa ppjanat għall-2012, kostruzzjoni probabbli kieku ssir fl-aħħar tal-2010. | Astrophysics (Astrofiżika) | ELT DESIGN STUDY | Extremely Large Telescope Design Study (Studju fid-Disinn - Teleskopju Kbir Immens) | Żvilupp ta’ teknoloġiji u kunċetti li jagħtu s-setgħa meħtieġa għal kostruzzjoni probabbli ta’ teleskopju kbir Ewropew ottiku u infrared | Fid-DS kważi l-akbar istituzzjonijiet Ewropej kollha huma involuti. Il-proġett jirrifletti kunsens tal-komunità astronomika Ewropea kollha | Jeżistu diversi proġetti simili li qed jikkompetu madwar id-dinja. Wieħed biss minn dawn il-proġetti se jiġi ffinalizzat. Għalhekk il-kostruzzjoni tat-teleskopju għadha mhijiex ċerta. Attivitajiet preparatorji għall-kostruzzjoni ffinanzjati taħt l-FP7 | Nuclear Physics (Fiżika Nukleari) | EURISOL DS | European Isotope Separation On-Line Radioactive Ion Beam Facility (Faċilità Ewropea tas-Separazzjoni Isotopika tar-Raġġi tal-Ionju Radjuattiv Online) | Soluzzjoni ta’ problemi tekniċi kbar mistennija fil-ħolqien tal-faċilità l-ġdida, studju ta’ fattibilità, kwistjonijiet tas-sit u tal-utenti. | Il-proġett kieku ma jsirx mingħajr il-finanzjament tal-UE; sinerġiji ma' proġetti Ewropej oħra. | S’issa għadu mhux fuq il-lista ESFRI. | Structural Engineering (Inġinerija Strutturali) | L-SURF | Large Scale Underground Research Facility on Safety and Security (Faċilità tar-Riċerka taħt l-Art fuq Skala Kbira dwar is-Sigurtà) | Studju dwar il-fattibilità, speċifikazzjonijiet tekniċi, business plan b’għażliet finanzjarji għal xenarji differenti tan-negozju, valutazzjoni tat-twaqqif ta’ entità legali. | Ħarsa ġenerali lejn is-sigurtà tal-attivitajiet fl-Ewropa. | Fi żmien iż-żjara l-entità legali għadha ma twaqqfitx. Finanzjament għal kostruzzjoni potenzjali mhuwiex garantit. | Environment (Ambjent) | DesignACT | Designing the Aquaculture Centre of Technology-facing the unmet needs in European aquaculture (Id-Disinn taċ-Ċentru tal-Akwakultura dwar il-bżonnijiet li qed jiffaċċjaw it-Teknoloġija imma mhux milħuqa fl-akwakultura Ewropea) | Inventarju tal-infrastruttura tal-akwakultura u spjegazzjoni tal-bżonnijiet, speċifikazzjonijiet tal-kontenut, kalkoli tan-nefqa, stħarriġ ambjentali, pjanijiet tat-tmexxija, tal-operat u finanzjarji, pjan ta’ kostruzzjoni u strateġija tal-iżvilupp, finanzjament ta’ entità legali ġdida. | Fundamenti għal faċilità tal-akwakultura unika, sperimentali u fuq skala kbira u bbażata fil-baħar, miftuħa għal riċerkaturi minn barra b’komponent qawwi tal-ICT u possibilitajiet ta’ taħriġ għall-istudenti. | Mhux inkluz fil-lista ESFRI, imma prospetti għal finanzjament nazzjonali. | Nuclear Physics (Fiżika Nukleari) | DIRAC secondary-Beams | Internal Target experiments with highly energetic stored and cooled secondary beams at the International Accelerator Facility, Darmstadt Ion Research and Antiproton Center (Esperimenti b’Miri Interni b’raġġi sekondarji ta’ enerġija għolja u mkessħa fil-Faċilità Internazzjonali tal-Aċċelleratur, iċ-Ċentru tar-Riċerka tal-Ionju u tal-Antiproton f’Darmstadt (DIRAC)) | Żvilupp ta’ teknoloġiji, prototipi u komponenti tal-aċċelleratur, ittestjar u prova ta’ fattibilità. | Il-proġett immobilizza l-parteċipazzjoni ta’ ħafna istituzzjonijiet madwar id-dinja. Minħabba li l-fażi tad-disinn ma rċevitx finanzjament suffiċjenti mill-mekkaniżmi nazzjonali tal-finanzjament il-preparazzjonijiet għall-faċilità setgħu ma kinux possibbli sa dan il-punt. | Il-kostruzzjoni bdiet u mistennija li tkun lesta sal-2016. | Astrophysics (Astrofiżika) | SKADS | Square Kilometre Array Design Study (Studju fid-Disinn tas-Sensiela ta’ Kilometru Kwadru) | Stabbiliment ta’ teknoloġija kosteffettiva u kunċett ta’ sistema. | Il-proġett immobilizza ħafna gruppi ġodda tal-astronomija tar-radju mill-Ewropa kollha fil-kontribuzzjoni u fl-involviment fl-iżviluppi tal-SKA. | Proġett inkluż fil-lista tal-ESFRI. | Other - Astroparticles (Oħrajn - Astropartiċelli) | KM3NeT | Design Study for a Deep Sea Facility in the Mediterranean for Neutrino Astronomy and Associated Sciences (Studju fid-Disinn għal Faċilità f’Qiegħ il-Baħar fil-Mediterran għall-Astronomija Neutrino u x-Xjenzi Assoċjati | Ir-riżultat prinċipali huwa rapport dwar id-disinn tekniku għal teleskopju neutrino f’qiegħ il-baħar u pjattaforma għax-xjenzi tal-baħar. Kwistjonijiet dwar is-sit ġew analizzati wkoll | Impatt sinifikanti tal-finanzjament tal-UE: approċċ lejn il-kostruzzjoni tal-faċilità kieku jkun aktar dgħajjef u ma kienx ikollu perspettivi konvinċenti | Proġett inkluż fil-lista tal-ESFRI, xi impenji addizzjonali fil-livell nazzjonali qed isiru viżibbli | [*] Konklużjonijiet minn intervisti tal-verifika. -------------------------------------------------- ANNESS II KONTRIBUZZJONI TAL-UE GĦALL-PROĠETTI TAS-CNI Akronimu tal-proġett | Data tal-firma tal-ftehim tal-għotja (Il-Kummissjoni) | Data tal-bidu tal-proġett (u t-tul) | Baġit totali wara n-negozjar (euro) | Kontribuzzjoni tal-UE (euro) | Kontribuzzjoni tal-UE/ finanzjament kumulattiv (%) | Deskrizzjoni tal-Proġett | Allokazzjoni tal-kontribuzzjoni tal-UE | ALMA Enhancement | 19.10.2005 | 1.1.2006 (60 xahar) | 284015100 | 8518360 | 3,00 % | Alma Enhancement huwa parti mill-proġett kbir ALMA (Atacama Large Millimeter Array - Sensiela Kbira tal-Millimetru f'Atacama ), proġett konġunt Ewropew-Amerika tan-Nord. ALMA bħalissa huwa l-akbar proġett dinji tal-astronomija terrestri. Il-bini fiċ-Ċili tal-infrastruttura ta' ALMA kien diġà beda fl-2003 u huwa ppjanat li jitlesta fl-2012. Il-proġett tal-UE, ALMA Enhancement jippermetti l-bini ta' komponenti tal-hardware u tas-software addizzjonali għal ALMA billi jżid il-ħames frekwenza tar-radju fis-sensieli tal-millimetru u tas-submillimetru li jippermettu aċċess għall-immaġni bi preċiżjoni ogħla u l-kejl tal-linji tal-ilma b'reżoluzzjoni għolja. | Il-kontribuzzjoni tal-UE hija destinata għall-Pakketti tax-Xogħol kollha. Ħafna mill-Pakketti tax-Xogħol (WP) għandhom x'jaqsmu mad-disinn, mal-produzzjoni, mal-muntaġġ u l-verifika tar-riċevituri band five. | BINASP | 27.9.2005 | 15.3.2004 (60 xahar) | 20869204 | 1912120 | 9,16 % | Il-proġett BINASP jikkonsisti fil-bini ta' sistema ta' RI tal-bijonanoteknoloġija u faċilitajiet fil-Park tax-Xjenza AREA fi Trieste. Dan se jinkiseb bl-implimentazzjoni ta' seba' kompiti (fost l-oħrajn, dar għall-annimali, unità avvanzata tal-mikroskopija u tan-nanoskopija, laboratorju tal-immaġni ottiċi molekulari, eċċ). Dawn jikkonsistu prinċipalment fl-iżvilupp ta' tekniki ġodda u x-xiri tat-tagħmir neċessarju. | Kontribuzzjoni tal-UE ta' madwar 7 % destinata għall-kompiti proposti kollha li jridu jsiru f'dan il-proġett. Kontribuzzjoni tal-UE ta' 20 % ġiet mitluba biss għall-Kompitu 1 (tmexxija) u għall-Kompitu 10 (stabbiliment ta' faċilità nanobijofotonika). | CeMaCE | 18.4.2005 | 5.3.2004 (36 xahar) | 8996302 | 937432 | 10,42 % | Il-proġett CeMaCE jimmira għall-estensjoni tal-investimenti kurrenti fil-faċilitajiet tal-laboratorju u tat-tagħmir speċjalizzat sabiex jistabbilixxi ċentru għax-xjenza integrata fl-ekoloġija kimika tal-baħar. Il-kompiti prinċipali huma l-kostruzzjoni ta' ekotron tal-baħar u ta' laboratorju tal-kimika ekoloġika tal-baħar, u t-titjib ta' laboratorju tal-bijoloġija molekulari u l-faċilitajiet fejn dawn se jintlaqgħu. | Kontribuzzjoni tal-UE hija mitluba għall-kompiti kollha għajr għat-titjib tal-faċilitajiet fejn dawn jiltaqgħu. Għal kompitu 1 (kostruzzjoni ta' ekotron tal-baħar) il-kontribuzzjoni mitluba tammonta għal 100 % tan-nefqa tiegħu, filwaqt li l-finanzjament mitlub għaż-żewġ laboratorji huwa inqas minn 10 % | CISB | 21.3.2005 | 5.3.2004 (48 xahar) | 18866474 | 1730000 | 9,17 % | L-għan ta' dan il-proġett huwa l-istabbiliment ta' infrastruttura ġdida, iċ-Ċentru għall-Bijoloġija Strutturali Integrata (Centre for Integrated Structural Biology) (CISB), li se jikkumbina r-riżosi ta' tliet istituti internazzjonali importanti (EMBL, ESRF u ILL) flimkien mal-Université Joseph Fourier. Apparti mill-kostruzzjoni u t-tagħmir ta' laboratorju ġdid (Kompitu 1 u 2), il-proġett jimmira li jipprovdi pjattaformi ġodda jew imtejba tekniċi sabiex jippromwovi l-bijoloġija strutturali postġenomika (Kompiti 3 sa 9). | Ma ntalbet ebda kontribuzzjoni tal-UE għal kompiti 1 u 2 (kostruzzjoni u armar). Kontribuzzjoni ta' aktar minn 60 % u 68 % (425 000 euro u 200000 euro) intalbet għall-kostruzzjoni ta' diffraktometru għall-kristallografija tan-newtroni tal-proteini LADI III u għall-istabbiliment ta' pjattaforma li tagħti riżultati għolja għall-mikroskopija tal-elettroni rispettivament. | DAM-LR | 11.4.2005 | 1.1.2005 (36 xahar) | 3596000 | 382000 | 10,62 % | Il-proġett DAM-LR huwa infrastruttura kompletament distribwita u virtwali. Hija tikkonsisti fl-iżvilupp u fit-tqassim ta' infrastruttura għall-komunità Ewropea tar-riċerka li hija interessata fit-tmexxija faċli ta' u aċċess għal riżorsi lingwistiċi ta' kull tip bħalma huma l-corpora (multimedia), il-lessiċi, id-deskrizzjonijiet grammatiċi u oħrajn. DAM-LR qiegħed jintegra l arkivji tar-riżorsi tal-lingwa (language resource archives) (LRAs) tal-istituzzjonijiet imsieħba ħalli l-utenti jaraw kollox bħala repożitorju kbir uniku. | Il-proġett jikkonsisti fi tnax-il kompitu. L-ewwel seba' kompiti għandhom x'jaqsmu prinċipalment mal-infrastrutturi lokali u ma ntalbet ebda kontribuzzjoni tal-UE. Il-ħamsa li jkun għad fadal huma ddedikati għall-istabbiliment ta' infrastruttura distribwita u dan hu fejn il-kontribuzzjoni tal-UE hija mmirata (bejn 35 sa 55 %). | DIRAC-PHASE-1 | 9.12.2005 | 1.10.2005 (48 xahar) | 100951660 | 10405360 | 10,31 % | Dan il-proġett huwa l-ewwel stadju ta' kostruzzjoni tal-Faċilità Internazzjonali għar-Riċerka tal-Antipotron u tal-Ion (International Facility for Antiproton and Ion Research) (FAIR), proġett ta' madwar 1,2 biljun euro. DIRAC PHASE-1 bħala l-objettiv tiegħu għandu avvanz kbir fil prestazzjoni tal-faċilità u l-kapaċità tar-riċerka fis-sistema tal-aċċelleratur UNILAC/SIS18 fil-laboratorju GSI f'Darmstadt biex iwassal intensitajiet ta' raġġi u enerġiji aktar għolja. Dan jinkiseb billi s-sinkrotron tal-ion tqil SIS 18 jiġi mtejjeb darbtejn, bl-adattazzjoni tal-infrastruttura bil-Kalamita-R3B u t-titjib tal-iSpektometru HADES. | Il-kontribuzzjoni tal-UE hija allokata bi proporzjon simili lill-kompiti kollha ħlief wieħed (deskritt bħala "kostruzzjoni globali: Il-kompiti tal-kostruzzjoni l-oħra kollha fi ħdan it-tul tal-perjodu tal-proġett") li għalih ma ntalbet ebda kontribuzzjoni. | EUTRICOD | 19.10.2005 | 1.11.2004 (48 xahar) | 21814400 | 2060000 | 9,44 % | L-objettiv ta' dan il-proġett huwa li jsostni u jestendi l-kapaċitajiet tar-riċreka u jikseb rikonoxximent internazzjonali bħala Ċentru Ewropew għat-Taħriġ u r-Riċerka għal Mard Impurtat u Kontaġġjuż Ħafna. | Il-biċċa l-kbira tal-kontribuzzjoni tal-UE hija mitluba għal tliet pakketti tax-xogħol speċifiċi: il-kostruzzjoni ta' post fejn jinżammu l-insetti għall-istudju BSL 3 u l-unità BSL 4 u t-titjib ta' kampus tar-riċerka fil-Gana. | ISIS TS2 | 21.4.2005 | 1.3.2005 (48 xahar) | 165015111 | 11000000 | 6,67 % | ISIS TS 2 huwa t-titjib tas-sors tan-newtron li jfarrak in-nukleu bbumbardjat f'diversi partijiet ISIS, li joffri l-possibilità għal 18-il strument li jferrxu n-newtroni ġodda bi prestazzjoni mtejba u li tagħti l-aħjar użu. Il-proġett jimmira li jiżviluppa l-ewwel seba' strumenti. | Il-kontribuzzjoni tal-UE hija mitluba prinċipalment għal tliet kompiti li jimplikaw id-disinn u l-kostruzzjoni ta' tliet strumenti (Kompitu1. LET, Kompitu5. NIMROD u Kompitu7. WISH); qed jintalab xi finanzjament ukoll għall-istrumenti li jkun għad fadal. Hemm biss kompitu wieħed (Mira: Disinn u Kostruzzjoni tar-Raġġ tal-Proton Estratt, Bini u servizzi) li għalih ma ntalbitx kontribuzzjoni tal-UE. | STAR | 18.4.2005 | 1.10.2004 (36 xahar) | 103925000 | 11000000 | 10,58 % | L-għan tal-proġett huwa li jikkontribwixxi għall-istabbiliment ta' Pjattaforma unika tar-Riċerka bbażata fl-Ewropa u rikonoxxuta madwar id-dinja għal riċerka u żvilupp avvanzati fuq is-silikon. Dan se jseħħ permezz tal-estensjoni tal-infrastruttura fi ħdan linji pilota tar-riċerka mmexxija minn proċess kompatibbli ta' 300mm li qegħdin jinbnew f'IMEC, CEA/LETI u FhG b'tagħmir prinċipalment komplementarju, u bl-interkonnessjoni ta' tliet faċilitajiet ġodda tar-riċerka għall-aħjar skambju possibbli ta' wafer li jippermetti l-operazzjoni ta' l-hekk imsejħa "faċilità ta' proċessar virtwali". | Finanzjament tal-UE huwa mitlub għall-pakketti tax-xogħol kollha: 10 % huwa mitlub għall-ewwel tlieta (li jikkonsistu fl-estensjoni tal-infrastruttura ta' 300 mm f'kull wieħed mit-tliet siti) filwaqt li 100 % huwa mitlub għat-tmexxija u t-tixrid tal-attivitajiet. | --------------------------------------------------